Helvetische Gesellschaft
Die Helvetisch Gsellschaft isch en überkonfessionelli Schwiizerische Vereinigung vo Persone, wo aufklärerischi Ideal gha hai, im 18. Johrhundert gsi.

E Kreis um dr Isaak Iselin, dr Hans Caspar Hirzel, dr Joseph Anton Felix vo Balthasar und dr Daniel vo Felleberg het se 1761 z Schinznach-Bad gründet. Wiiteri Mitgliider si dr Johann Georg Zimmerma, dr Salomon Gessner, dr Johann Rudolf Tschiffeli, dr Vinzenz Bernhard Tscharner und dr Niklaus Emanuel Tscharner. Au Usländer hai d Gsellschaft understützt wie dr Brinz Ludwig Eugen vo Württebärg, dr Johann Georg Schlosser und dr Gottlieb Konrad Pfeffel.

Jedes Johr het d Gsellschaft e Dräffe organisiert, wo vo 1780 aa z Olte und in de Johr 1795 bis 1797 z Aarau stattgfunde het. D "Verhandlige" si vom ene Sekretär publiziert worde. Von 1797 bis 1807 isch si nit dätig gsi und isch ändgültig 1858 verschwunde.

An d Ideal vo dr Helvetische Gsellschaft het die Neui Helvetischi Gsellschaft aaknüpft, wo 1914 churz vor em Usbruch vom Erste Wältchrieg gründet worden isch, für zum d Einigkeit zwüsche de alemannische und wälsche Schwiizer z sterke, wo denn stark gfährdet gsi isch, wil vili Dütschschwiizer ehnder Dütschland understützt hai, währed d Romands mit Frankriich sympatisiert hai.

Wiiteri Mitgliider 
 Dr Politiker Johann Heinrich Fischer wo dr Afüehrer vom Freiämtersturm gsi isch, eme Ufstand, wo 1830 zum Sturz vo dr Aargauer Regierig gfüehrt het.
 Dr Abraham Emanuel Fröhlich, e reformierte Theolog und Schriftsteller
 Dr Alois Fuchs, e römisch-katholische Priester us Schwyz
 Dr Historiker Salomon Hirzel
 Dr reformiert Pfarrer Jeremias Lorza, e Schuelreformer us em Kanton Graubünde
 Dr Johann Heinrich Pestalozzi
 Dr Arzt Albrecht Rengger, won e bedütende Politiker in dr Helvetische Republik gsi isch
 Dr Zürcher Johann Heinrich Schinz, won e Gschicht vo Züri gschriibe het
 Dr Politiker, Diplomat und Theolog Philipp Albert Stapfer, wo Bildigsminister in dr Helvetische Republik gsi isch
 Dr Schaffhuuser Johann Georg Stokar, wo scho 1777 für e helvetische Eiheitsstaat und Bürgerrächt plediert het
 Dr Peter Ochs, wo d Verfassig vo dr Helvetische Republik gschriibe het

Literatur 
 Karl Morell: Die Helvetische Gesellschaft, aus den Quellen dargestellt. Winterthur 1863.
 Ulrich Im Hof/François de Capitani: Die Helvetische Gesellschaft, Spätaufklärung und Vorrevolution in der Schweiz. 2 Bände, Frauenfeld/Stuttgart 1983.
 Sigrid-Ursula Follmann: Gesellschaftsbild, Bildung und Geschlechterordnung bei Isaak Iselin in der Spätaufklärung, LIT Verlag, Münster 2002, ISBN 3-8258-6432-4, S. 89
 Peter Genner: Die Gastgeber der Helvetischen Gesellschaft. Die Familie Schwachheim-Renner als Besitzerin von Bad Schinznach und ihre Auswanderung nach Bayern. In: Argovia, 124/2012, S. 126–179 ().

Weblingg 
 
Homepage der Neuen Helvetischen Gesellschaft

Kulturelli Organisation in dr Schwiz
Schwiizer Gschicht
Ufklärig